**PRESSEMEDDELELSE**

13. juni 2017

**ADM. DIREKTØR I EWII FRATRÆDER**

Efter gensidig overenskomst er bestyrelsen og administrerende direktør Knud Steen Larsen blevet enige om, at Knud Steen Larsen fratræder dags dato.

Bestyrelsen modtog på bestyrelsesmødet i dag en grundig juridisk ekstern redegørelse vedrørende de faktuelle og juridiske forhold i sagen omkring påstået dobbeltrolle.

Konklusionen på redegørelsen var, at der ikke er handlet i strid med nogen regler fra Knud Steen Larsens side - herunder habilitetsregler - og at koncernens omfattende compliance-programmer fungerer tilfredsstillende.

Bestyrelsen tog den juridiske redegørelse til efterretning. Herudover blev der redegjort for forholdet vedrørende de i pressen omtalte netværksrejser. Bestyrelsen tog også denne redegørelse til efterretning. Bestyrelsen har således bragt disse sager til endelig afslutning.

Bestyrelsen konstituerede herefter økonomidirektør Jens Christian Sørensen som midlertidig administrerende direktør i EWII Koncernen.

*For yderligere information kontakt:*

Steen Dahlstrøm, bestyrelsesformand i EWII Koncernen mob. 40 15 18 58

**Om EWII:**

*EWII koncernen er en national energikoncern med internationale aktiviteter. Virksomheden tager aktivt del i udviklingen af fremtidens klimavenlige energiteknologier - herunder vindstrømproduktion, elkøretøjer og brændselsceller – og velfærdsteknologiske løsninger.*

*EWII sælger energi og tilbyder energirådgivning og køleteknik.*

*Derudover leverer EWII el, fjernvarme, fiberbredbånd og drikkevand.*

*EWII er en af Trekantområdets største private arbejdspladser med mere end 570 medarbejdere og omsætter for ca. 1,6 mia. kr. om året.*